Halsted Kloster
Halsted Kloster, 1721-1922 Juellinge, tidligere herrekloster, senere livgeding og hovedgård på Lolland 6 km øst for Nakskov.
Klosteret blev antagelig anlagt ca. 1284 af Jutta, Erik 4. Plovpennings datter, som et benediktinerkloster. Selve kirken går tilbage til 1100-t. Med oprettelsen af klosteret blev kirken udvidet, og der opførtes et firfløjet bygningskompleks. I 1510 blev klosteret nedbrændt af lybækkerne, men herefter genopbygget.
Ved Reformationen i 1536 overgik Halsted Kloster til kronen. Siden 1718 har hovedgården været i slægten Juel-Vind/Krag-Juel-Vind-Frijs' besiddelse, 1721-1921 som hovedsæde for baroniet Juellinge. Af det middelalderlige, firfløjede klosteranlæg er nordfløjen, Halsted Kirke, bevaret, mens østfløjen blev nedrevet i 1685. Den nuværende sydfløj er fra 1589-91, vestfløjen i italiensk nygotik opførtes 1847-49.

Halsted Kloster Gods omfatter flere hovedgårde på Lolland og Falster, i alt ca. 2300 ha (2011); heraf er en stor del skov.

Halsted Kloster Gods' hjemmeside
